CELEX: 32021R0342
Language: el
Date: 2021-02-25 00:00:00
Title: Εκτελεστικός κανονισμός (ΕΕ) 2021/342 της Επιτροπής της 25ης Φεβρουαρίου 2021 για την εκ νέου επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Βασιλείου της Ταϊλάνδης, όσον αφορά την εταιρεία River Kwai International Food Industry Co., Ltd, μετά την επανέναρξη της ενδιάμεσης επανεξέτασης σύμφωνα με το άρθρο 11 παράγραφος 3 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου

26.2.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 68/149
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/342 ΤΗΣ ΕΠΙΤΡΟΠΗΣ
         της 25ης Φεβρουαρίου 2021
         για την εκ νέου επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Βασιλείου της Ταϊλάνδης, όσον αφορά την εταιρεία River Kwai International Food Industry Co., Ltd, μετά την επανέναρξη της ενδιάμεσης επανεξέτασης σύμφωνα με το άρθρο 11 παράγραφος 3 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) (στο εξής: βασικός κανονισμός), και ιδίως το άρθρο 9 παράγραφος 4, το άρθρο 11 παράγραφοι 2 και 3 και το άρθρο 14 παράγραφος 1,
         Εκτιμώντας τα ακόλουθα:
         1.   Διαδικασια
         
         1.1.   Προηγούμενες έρευνες και ισχύοντα μέτρα
         
         
                     (1)
                  
                  
                     Με τον εκτελεστικό κανονισμό (ΕΕ) αριθ. 875/2013 (2), το Συμβούλιο επέβαλε εκ νέου τα οριστικά μέτρα αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, μετά από επανεξέταση ενόψει της λήξης ισχύος των μέτρων.
                  
               
                     (2)
                  
                  
                     Μετά από αίτηση που υπέβαλε η εταιρεία River Kwai International Food Industry Co., Ltd (στο εξής: RK), παραγωγός-εξαγωγέας από την Ταϊλάνδη, στις 14 Φεβρουαρίου 2013, η Επιτροπή ανήγγειλε την έναρξη μερικής ενδιάμεσης επανεξέτασης, σύμφωνα με το άρθρο 11 παράγραφος 3 του βασικού κανονισμού, η οποία περιορίστηκε στην εξέταση του ντάμπινγκ όσον αφορά τον αιτούντα.
                  
               
                     (3)
                  
                  
                     Κατά τη διάρκεια της έρευνας, η Επιτροπή διαπίστωσε ότι οι συνθήκες, βάσει των οποίων επιβλήθηκαν τα ισχύοντα μέτρα, είχαν μεταβληθεί και ότι οι αλλαγές αυτές ήταν διαρκούς χαρακτήρα.
                  
               
                     (4)
                  
                  
                     Ειδικότερα, η Επιτροπή διαπίστωσε ότι η μεταβολή των συνθηκών αφορούσε αλλαγές στο φάσμα προϊόντων της RK. Οι αλλαγές αυτές έχουν άμεσο αντίκτυπο στο κόστος παραγωγής. Με βάση τα αποτελέσματα της έρευνας, η Επιτροπή έκρινε σκόπιμο να τροποποιήσει τον δασμό αντιντάμπινγκ που εφαρμόζεται στις εισαγωγές του υπό επανεξέταση προϊόντος από την RK (3).
                  
               
                     (5)
                  
                  
                     Στις 24 Μαρτίου 2014 το Συμβούλιο εξέδωσε τον εκτελεστικό κανονισμό (ΕΕ) αριθ. 307/2014 (4) (στο εξής: κανονισμός του 2014) σχετικά με την τροποποίηση του εκτελεστικού κανονισμού (ΕΕ) αριθ. 875/2013 για την επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, μετά την έναρξη ενδιάμεσης επανεξέτασης βάσει του άρθρου 11 παράγραφος 3 του κανονισμού (ΕΚ) αριθ. 1225/2009 του Συμβουλίου (5).
                  
               
                     (6)
                  
                  
                     Ο κανονισμός του 2014 μείωσε τον δασμό αντιντάμπινγκ που ίσχυε για την RK και επιβαλλόταν στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, από 12,8 % σε 3,6 %.
                  
               
                     (7)
                  
                  
                     Μετά την επανέναρξη της εν λόγω έρευνας, η διάρκεια των μέτρων παρατάθηκε με τον εκτελεστικό κανονισμό (ΕΕ) 2019/1996 της Επιτροπής (6) (στο εξής: κανονισμός επανεξέτασης ενόψει της λήξης ισχύος του 2019) για την επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Βασιλείου της Ταϊλάνδης, έπειτα από έρευνα επανεξέτασης ενόψει της λήξης ισχύος των μέτρων βάσει του άρθρου 11 παράγραφος 2 του βασικού κανονισμού . Αυτός είναι ο κανονισμός που ισχύει επί του παρόντος για την RK και άλλους παραγωγούς-εξαγωγείς.
                  
               1.2.   Οι αποφάσεις του Γενικού Δικαστηρίου και του Δικαστηρίου της Ευρωπαϊκής Ένωσης
         
         
                     (8)
                  
                  
                     Στις 18 Ιουνίου 2014 η Association européenne des transformateurs de maïs doux (στο εξής: AETMD) άσκησε προσφυγή ενώπιον του Γενικού Δικαστηρίου της Ευρωπαϊκής Ένωσης (στο εξής: Γενικό Δικαστήριο) με την οποία ζητούσε την ακύρωση του κανονισμού του 2014.
                  
               
                     (9)
                  
                  
                     Με την απόφασή του της 14ης Δεκεμβρίου 2017 (στο εξής: απόφαση του Γενικού Δικαστηρίου) (7), το Γενικό Δικαστήριο ακύρωσε τον κανονισμό του 2014.
                  
               
                     (10)
                  
                  
                     Στις 23 Φεβρουαρίου 2018 η RK άσκησε αναίρεση με σκοπό την ακύρωση της απόφασης του Γενικού Δικαστηρίου.
                  
               
                     (11)
                  
                  
                     Στην απόφασή του της 28ης Μαρτίου 2019, το Δικαστήριο της Ευρωπαϊκής Ένωσης (στο εξής: ΔΕΕ) απέρριψε την αναίρεση που άσκησε η RK ως αβάσιμη, και επιβεβαίωσε την απόφαση του Γενικού Δικαστηρίου (στο εξής: απόφαση του ΔΕΕ) (8).
                  
               
                     (12)
                  
                  
                     Το ΔΕΕ επιβεβαίωσε τη διαπίστωση του Γενικού Δικαστηρίου ότι τα δικονομικά δικαιώματα της AETMD είχαν παραβιαστεί σε σχέση με το αίτημά της για γνωστοποίηση πληροφοριών σχετικά με την πιθανότητα εσφαλμένης κατανομής κόστους μεταξύ της RK και της συνδεδεμένης με αυτήν οντότητας AgriFresh Co., Ltd. (στο εξής: AgriFresh)· η κατανομή του κόστους είναι μία από τις πιθανές αιτίες της μείωσης του κόστους παραγωγής την οποία επικαλέστηκε η RK προς υποστήριξη του αιτήματός της για ενδιάμεση επανεξέταση. Το Γενικό Δικαστήριο αποφάνθηκε ότι, ως προς το θέμα αυτό, η AETMD δεν είχε λάβει, κατά τη διοικητική διαδικασία, πληροφορίες που θα της επέτρεπαν να προβάλει αποτελεσματικά την άποψή της.
                  
               2.   Εφαρμογη των αποφασεων του δικαστηριου
         
         
                     (13)
                  
                  
                     Σύμφωνα με το άρθρο 266 της Συνθήκης για τη λειτουργία της Ευρωπαϊκής Ένωσης (στο εξής: ΣΛΕΕ), τα θεσμικά όργανα της Ένωσης υποχρεούνται να συμμορφώνονται με τις αποφάσεις του Δικαστηρίου. Σε περίπτωση ακύρωσης πράξης που εκδόθηκε από τα ενωσιακά θεσμικά όργανα στο πλαίσιο διοικητικής διαδικασίας, όπως εν προκειμένω η έρευνα αντιντάμπινγκ, η συμμόρφωση με την απόφαση συνίσταται στην αντικατάσταση της ακυρωθείσας πράξης από νέα πράξη, στην οποία έχει εξαλειφθεί η παρανομία που επισήμανε το Δικαστήριο (9).
                  
               
                     (14)
                  
                  
                     Σύμφωνα με τη νομολογία του Δικαστηρίου, η διαδικασία αντικατάστασης της ακυρωθείσας πράξης μπορεί να συνεχιστεί από το συγκεκριμένο σημείο κατά το οποίο συντελέστηκε η παρανομία (10). Αυτό συνεπάγεται ειδικότερα ότι, αν ακυρωθεί πράξη με την οποία περατώνεται διοικητική διαδικασία, η εν λόγω ακύρωση δεν επηρεάζει αναγκαστικά τις προπαρασκευαστικές πράξεις, όπως την κίνηση της διαδικασίας αντιντάμπινγκ. Συνεπώς, για τη συμμόρφωσή της με την απόφαση, η Επιτροπή έχει τη δυνατότητα να θεραπεύσει τις πτυχές της διαδικασίας που οδήγησαν στην ακύρωση, αφήνοντας αμετάβλητα τα μέρη που δεν επηρεάζονται από την απόφαση (11).
                  
               
                     (15)
                  
                  
                     Αιτία για την ακύρωση του κανονισμού του 2014 ήταν η μη τήρηση των δικαιωμάτων άμυνας κατά τη διάρκεια ενός σταδίου της επίμαχης διοικητικής διαδικασίας, δηλαδή, το γεγονός ότι δεν κοινοποιήθηκαν στην AETMD ορισμένες πληροφορίες για την αναδιάρθρωση της RK και για τον αντίκτυπο της αναδιάρθρωσης αυτής στην αξιολόγηση τόσο του διαρκούς χαρακτήρα των μεταβολών των σχετικών συνθηκών όσο και του υπολογισμού του περιθωρίου ντάμπινγκ (12).
                  
               
                     (16)
                  
                  
                     Ως εκ τούτου, σύμφωνα με τις αποφάσεις του Δικαστηρίου, η πιθανότητα εσφαλμένης κατανομής του κόστους μεταξύ της RK και της AgriFresh, την οποία πρόβαλε η AETMD κατά τη διοικητική διαδικασία, και η οποία, εκτός από τον εξορθολογισμό της δραστηριότητας της RK, αποτελεί μία από τις πιθανές αιτίες μείωσης του κόστους παραγωγής, θα πρέπει να εξεταστεί με την επανέναρξη της έρευνας με πλήρη σεβασμό των δικαιωμάτων άμυνας της AETMD, όπως αυτά έχουν γίνει σεβαστά από τα δικαστήρια της ΕΕ. Αντιθέτως, τα πορίσματα που δεν αμφισβητήθηκαν από τους προσφεύγοντες ή απορρίφθηκαν ή δεν εξετάστηκαν από το Γενικό Δικαστήριο (στο εξής: μη αμφισβητούμενα ή επιβεβαιωμένα πορίσματα) εξακολουθούν να ισχύουν. Τα εν λόγω πορίσματα περιγράφονται και αξιολογούνται στον κανονισμό του 2014. Σε σχέση με τα εν λόγω αμφισβητούμενα ή επιβεβαιωμένα πορίσματα, η Επιτροπή αναφέρεται στο κείμενο του κανονισμού του 2014 (13), όπως δημοσιεύθηκε στην Επίσημη Εφημερίδα της Ευρωπαϊκής Ένωσης (14).
                  
               
                     (17)
                  
                  
                     Για την εφαρμογή των αποφάσεων του Δικαστηρίου, η Επιτροπή δημοσίευσε ανακοίνωση (15) για την επανέναρξη της έρευνας αντιντάμπινγκ σχετικά με τις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, η οποία οδήγησε στην έκδοση του κανονισμού του 2014, στο μέτρο που αφορούσε την RK.
                  
               
                     (18)
                  
                  
                     Τα ενδιαφερόμενα μέρη ενημερώθηκαν για την επανέναρξη της έρευνας αντιντάμπινγκ με τη δημοσίευση ανακοίνωσης στην Επίσημη Εφημερίδα της Ευρωπαϊκής Ένωσης.
                  
               
                     (19)
                  
                  
                     Η Επιτροπή ενημέρωσε επίσημα την RK, τους αντιπροσώπους της εξάγουσας χώρας και την AETMD σχετικά με τη μερική επανέναρξη της έρευνας.
                  
               
                     (20)
                  
                  
                     Τα ενδιαφερόμενα μέρη έλαβαν την ευκαιρία να γνωστοποιήσουν γραπτώς τις απόψεις τους και να ζητήσουν να γίνουν δεκτά σε ακρόαση εντός της προθεσμίας που καθορίστηκε στην ανακοίνωση.
                  
               2.1.   Διαδικαστικά στάδια για την εφαρμογή των αποφάσεων του Δικαστηρίου
         
         
                     (21)
                  
                  
                     Μετά την επανέναρξη της διαδικασίας, η Επιτροπή απέστειλε ερωτηματολόγιο στην RK και στις συνδεδεμένες με αυτήν εταιρείες σχετικά με το κόστος παραγωγής του υπό επανεξέταση προϊόντος, συμπεριλαμβανομένων των διεταιρικών πτυχών του εν λόγω κόστους.
                  
               
                     (22)
                  
                  
                     Απαντήσεις στο ερωτηματολόγιο ελήφθησαν από τις RK, Agripure Holdings Public Co. Ltd., AgriFresh και Sweet Corn Products Co. Ltd.
                  
               
                     (23)
                  
                  
                     Η Επιτροπή πραγματοποίησε επιτόπια επαλήθευση σύμφωνα με το άρθρο 16 του βασικού κανονισμού στις εγκαταστάσεις των τεσσάρων εταιρειών στην Ταϊλάνδη για να επαληθεύσει τις πληροφορίες που παρασχέθηκαν στα ερωτηματολόγια.
                     
                                 —
                              
                              
                                 River Kwai International Food Industry Co., Ltd, Kanchanaburi, Ταϊλάνδη·
                              
                           
                                 —
                              
                              
                                 AgriFresh Co. Ltd., Kanchanaburi, Ταϊλάνδη (στο εξής: AgriFresh)·
                              
                           
                                 —
                              
                              
                                 Agripure Holdings Public Co. Ltd., Μπανγκόκ, Ταϊλάνδη (στο εξής: Agripure)·
                              
                           
                                 —
                              
                              
                                 Sweet Corn Products Co. Ltd., Kanchanaburi, Ταϊλάνδη (στο εξής: SCP).
                              
                           
               2.2.   Περίοδος έρευνας
         
         
                     (24)
                  
                  
                     Η έρευνα καλύπτει την περίοδο από την 1η Ιουλίου 2011 έως τις 31 Δεκεμβρίου 2012 (στο εξής: περίοδος έρευνας επανεξέτασης ή ΠΕΕ).
                  
               2.3.   Εξέταση της κατανομής του κόστους μεταξύ της River Kwai International Food Industry Co., Ltd και των συνδεδεμένων με αυτήν εταιρειών
         
         
                     (25)
                  
                  
                     Οι αποφάσεις του Δικαστηρίου απαιτούσαν από την Επιτροπή να επανεξετάσει την κατανομή του κόστους μεταξύ της RK και της θυγατρικής της, AgriFresh. Η Επιτροπή επανεξέτασε καταρχάς τη δομή του ομίλου, για να διασφαλίσει ότι ελήφθησαν υπόψη όλα τα σχετικά κόστη, τα οποία ενδέχεται ή έπρεπε να είχαν χρεωθεί, κατανεμηθεί ή επιμεριστεί μεταξύ εταιρειών του ομίλου και τα οποία ενδέχεται να είχαν αντίκτυπο στο κόστος παραγωγής της River Kwai International Food Industry Co., Ltd και/ή της AgriFresh.
                  
               
                     (26)
                  
                  
                     Στο πλαίσιο αυτό, η Επιτροπή προσδιόρισε δύο επιπλέον εταιρείες του ομίλου, την Agripure Holdings Public Co. Ltd (μητρική εταιρεία της RK — στο εξής: Agripure) και τη Sweet Corn Products Co. Ltd. (θυγατρική της RK — στο εξής: SCP, η οποία επίσης βρίσκεται στο Kanchanaburi), των οποίων το κόστος απαιτούσε λεπτομερέστερη εξέταση.
                  
               
                     (27)
                  
                  
                     Εκτός από τα στοιχεία που περιγράφονται στις σκέψεις (28)-(50), η Επιτροπή, στην αξιολόγησή της, εξέτασε επίσης τους ακόλουθους ισχυρισμούς της AETMD στο πλαίσιο της παρούσας διαδικασίας επανέναρξης:
                     
                                 i)
                              
                              
                                 τη χειραγώγηση από την RK και την AgriFresh των τιμών αγοράς πρώτων υλών από κοινούς προμηθευτές, βάσει της οποίας η RK θα πλήρωνε τιμή χαμηλότερη από εκείνη της αγοράς προκειμένου να μειώσει τεχνητά το κόστος παραγωγής και την κανονική αξία της, ενώ η AgriFresh θα πλήρωνε στον ίδιο προμηθευτή τιμή υψηλότερη από εκείνη της αγοράς· και
                              
                           
                                 ii)
                              
                              
                                 οι αγορές μικρών καλαμποκιών τις οποίες πραγματοποιεί η RK από την AgriFresh μπορεί να μην πραγματοποιούνται σε τιμές της αγοράς, διότι ενδέχεται να υπάρχει συμψηφιστικός διακανονισμός μεταξύ των εταιρειών.
                              
                           
               
                     (28)
                  
                  
                     Η Επιτροπή διαπίστωσε ότι οι συνηθέστερες πρώτες ύλες της RK είναι οι κονσέρβες, τα καπάκια και το πράσινο καλαμπόκι. Δεδομένου ότι οι κονσέρβες και τα καπάκια δεν χρησιμοποιούνται για τα νωπά προϊόντα που πωλεί η AgriFresh, η Επιτροπή εξέτασε τους λογαριασμούς των προμηθευτών πράσινου καλαμποκιού της RK. Η Επιτροπή διαπίστωσε ότι η RK είχε πολλούς διαφορετικούς προμηθευτές με συγκρίσιμες μέσες τιμές και ότι κατά την ΠΕΕ δεν σημειώθηκαν πωλήσεις πράσινου καλαμποκιού από την AgriFresh στην RK.
                  
               
                     (29)
                  
                  
                     Επιπλέον, η Επιτροπή διαπίστωσε ότι οι αγορές μικρών καλαμποκιών τις οποίες πραγματοποίησε η RK από την AgriFresh δεν χρεώθηκαν στο κόστος παραγωγής της RK για το υπό επανεξέταση προϊόν (16), δεδομένου ότι τα μικρά καλαμπόκια δεν αποτελούν πρώτη ύλη για το υπό επανεξέταση προϊόν.
                  
               2.3.1.   Agripure Holdings Public Co. Ltd (στο εξής: Agripure)
         
         
            
               Τέλος διαχείρισης
            
         
         
                     (30)
                  
                  
                     Η Agripure χρέωσε σημαντικό τέλος διαχείρισης στην RK κατά τη διάρκεια της ΠΕΕ. Το τέλος αυτό δεν χρεώθηκε σε άλλες εταιρείες του ομίλου. Το ύψος του τέλους αναθεωρούνταν περιοδικώς, ώστε να καλύπτεται το σύνολο του κόστους της Agripure και ώστε η τελευταία να αποκομίζει κέρδος. Οι υπηρεσίες που παρείχε η Agripure βάσει σύμβασης περιλάμβαναν συμβουλές διαχείρισης, στρατηγική, οργάνωση, εσωτερικό έλεγχο και οικονομικά θέματα. Η Επιτροπή πληροφορήθηκε ότι το τέλος κάλυπτε επίσης την εμπορία, η οποία ασκούνταν από υπαλλήλους της Agripure σχεδόν αποκλειστικά προς όφελος της RK.
                  
               
                     (31)
                  
                  
                     Ωστόσο, ορισμένα τμήματα της Agripure παρείχαν είδη υπηρεσιών από τα οποία θα ωφελούνταν και άλλες εταιρείες του ομίλου, και συγκεκριμένα η AgriFresh και η SCP. Ως εκ τούτου, η Επιτροπή διαπίστωσε ότι η RK δεν είχε υποεκτιμήσει στους λογαριασμούς της το τέλος διαχείρισης που κατέβαλε η RK στην Agripure κατά τη διάρκεια της ΠΕΕ.
                  
               
            
               Ενδοομιλικό δάνειο από την Agripure στην RK
            
         
         
                     (32)
                  
                  
                     Η Agripure χορήγησε βραχυπρόθεσμο δάνειο στην RK με επιτόκιο μεταξύ 4 % και 6 % ετησίως, το οποίο αποπληρώθηκε από την RK εντός περίπου 40 ημερών. Θεωρήθηκε ότι το επιτόκιο ήταν σύμφωνο με τους όρους της αγοράς, καθώς ήταν συγκρίσιμο με το επιτόκιο άλλων βραχυπρόθεσμων δανείων από μη συνδεδεμένα χρηματοπιστωτικά ιδρύματα (με επιτόκιο που κυμαινόταν επίσης μεταξύ 4 % και 6 % ετησίως). Δεδομένης της πολύ βραχυπρόθεσμης διάρκειας του δανείου, τα πραγματικά έξοδα τόκων με τα οποία επιβαρύνθηκε η RK κατά την περίοδο της έρευνας επανεξέτασης ήταν επουσιώδη.
                  
               2.3.2.   Sweet Corn Products Co. Ltd., Kanchanaburi, Ταϊλάνδη
         
         
                     (33)
                  
                  
                     Οι επιχειρησιακές δραστηριότητες της SCP ασκούνται στην ίδια τοποθεσία με την RK, αν και η έδρα της εταιρείας βρίσκεται λίγα χιλιόμετρα μακριά.
                  
               
                     (34)
                  
                  
                     Διαπιστώθηκε ότι η SCP πωλούσε σπόρους γλυκού καλαμποκιού στην RK σε τιμές αγοράς και ότι το κόστος αγοράς δεν κατανεμήθηκε από την RK στο υπό επανεξέταση προϊόν, δεδομένου ότι οι σπόροι γλυκού καλαμποκιού δεν αποτελούν πρώτη ύλη που χρησιμοποιεί η RK για την παραγωγή του υπό επανεξέταση προϊόντος.
                  
               
                     (35)
                  
                  
                     Η SCP μίσθωνε ένα μικρό γεωτεμάχιο στις εγκαταστάσεις της RK κατά την περίοδο της έρευνας επανεξέτασης. Δεδομένου ότι η αξία της γης δεν υπόκειται σε απόσβεση, κανένα κόστος για το εν λόγω γεωτεμάχιο δεν συμπεριλήφθηκε στις δαπάνες της RK, ενώ το εισόδημα από μισθώματα της RK δεν κατανεμήθηκε στο υπό επανεξέταση προϊόν. Ως εκ τούτου, τα έσοδα από μισθώματα δεν είχαν καμία επίπτωση στο κόστος της RK.
                  
               2.3.3.   Δαπάνες επιμεριζόμενες μεταξύ RK και AgriFresh
         
         
                     (36)
                  
                  
                     Η Επιτροπή εξέτασε τις δαπάνες που καταβλήθηκαν είτε από την RK είτε από την AgriFresh και οι οποίες χρεώθηκαν, επιμερίστηκαν ή κατανεμήθηκαν εκ νέου από τη μία εταιρεία στην άλλη.
                  
               
            
               Δαπάνες ηλεκτρικής ενέργειας
            
         
         
                     (37)
                  
                  
                     Ορισμένες δαπάνες ηλεκτρικής ενέργειας καταβλήθηκαν αρχικά από την RK και στη συνέχεια χρεώθηκαν εκ νέου στην AgriFresh. Η Επιτροπή επισήμανε ότι τα ποσά που χρεώθηκαν εκ νέου ήταν συγκρίσιμα, αλλά ελαφρώς υψηλότερα απ’ ό,τι θα ήταν εάν οι δαπάνες είχαν κατανεμηθεί με βάση τους αντίστοιχους κύκλους εργασιών. Ωστόσο, αυτό ήταν σύμφωνο με την εξήγηση που δόθηκε ότι οι δραστηριότητες παραγωγής νωπών προϊόντων της AgriFresh συνεπάγονται υψηλότερες δαπάνες δροσισμού και ψύξης. Οι δαπάνες ηλεκτρικής ενέργειας της RK κατανεμήθηκαν στο υπό επανεξέταση προϊόν, ενώ τα έσοδα από την AgriFresh δεν κατανεμήθηκαν στο υπό επανεξέταση προϊόν. Ως εκ τούτου, η Επιτροπή κατέληξε στο συμπέρασμα ότι οι δαπάνες ηλεκτρικής ενέργειας της RK που κατανεμήθηκαν στο υπό επανεξέταση προϊόν δεν ήταν υποεκτιμημένες.
                  
               
            
               Έλεγχος ποιότητας και ανταλλακτικά
            
         
         
                     (38)
                  
                  
                     Η RK χρεώνει την AgriFresh για ποιοτικό έλεγχο, δεδομένου ότι η AgriFresh δεν διαθέτει δικό της τμήμα ελέγχου ποιότητας, καθώς και για ανταλλακτικά για συντήρηση σε περιστασιακή βάση. Οι δαπάνες που πραγματοποίησε η RK κατανεμήθηκαν στο υπό επανεξέταση προϊόν. Τα έσοδα από την AgriFresh δεν κατανεμήθηκαν στο υπό επανεξέταση προϊόν. Ως εκ τούτου, δεν σημειώθηκε ανεπαρκής αναφορά των εν λόγω δαπανών για την RK όσον αφορά το υπό επανεξέταση προϊόν.
                  
               2.3.4.   Συναλλαγές μεταξύ RK και AgriFresh
         
         
            
               Εκτάσεις γης, κτίρια και μηχανήματα που μισθώνει η AgriFresh από την RK
            
         
         
                     (39)
                  
                  
                     Κατά τους πρώτους 6 μήνες της περιόδου της έρευνας επανεξέτασης, η AgriFresh μίσθωσε από την RK ένα μικρό γεωτεμάχιο, καθώς και ορισμένα μηχανήματα και εξοπλισμό σε παρακείμενο γεωτεμάχιο, το οποίο βρίσκεται στην τοποθεσία της RK. Την εποχή εκείνη, η AgriFresh μίσθωνε το παρακείμενο γεωτεμάχιο από μη συνδεδεμένο τρίτο.
                  
               
                     (40)
                  
                  
                     Τα έξοδα απόσβεσης της RK κατανεμήθηκαν στο υπό επανεξέταση προϊόν, ενώ τα έσοδα μισθωμάτων από την AgriFresh καταγράφηκαν στα λοιπά έσοδα και δεν κατανεμήθηκαν στο υπό επανεξέταση προϊόν. Ως εκ τούτου, δεν υπήρξε υποεκτίμηση του κόστους της RK για το υπό επανεξέταση προϊόν στο πλαίσιο αυτό.
                  
               
                     (41)
                  
                  
                     Από τις αρχές του 2012 η AgriFresh αγόρασε τα μηχανήματα για την παραγωγή νωπών προϊόντων από την RK σε καθαρή λογιστική αξία και μίσθωσε γη και ένα μικρό μέρος ενός κτιρίου στην ίδια τοποθεσία με την RK από ένα μέρος το οποίο θα μπορούσε να θεωρηθεί συνδεδεμένο. Αυτό δεν είχε καμία επίπτωση στο κόστος της RK που κατανεμήθηκε στο υπό επανεξέταση προϊόν.
                  
               
                     (42)
                  
                  
                     Επιπλέον, η AgriFresh μίσθωσε γεωργική γη από την RK κατά την περίοδο της έρευνας επανεξέτασης. Το μίσθωμα που κατέβαλλε η AgriFresh ήταν χαμηλότερο ανά τετραγωνικό μέτρο από το μίσθωμα που κατέβαλλε η AgriFresh σε μη συνδεδεμένο τρίτο μέρος. Ωστόσο, αυτό δεν είχε αντίκτυπο στο κόστος για την RK, δεδομένου ότι τα έσοδα που εισέπραξε η RK δεν κατανεμήθηκαν στο υπό επανεξέταση προϊόν.
                  
               
            
               Δάνειο από την AgriFresh στην RK
            
         
         
                     (43)
                  
                  
                     Η AgriFresh χορήγησε δάνειο στην RK για πολύ σύντομη διάρκεια (6 ημέρες) κατά την περίοδο της έρευνας επανεξέτασης με επιτόκιο που κυμαινόταν μεταξύ 4 % και 6 %. Λόγω της πολύ μικρής διάρκειας του δανείου, οι καταβληθέντες τόκοι ήταν επουσιώδεις σε απόλυτους όρους, ενώ το επιτόκιο θεωρήθηκε ότι ήταν σύμφωνο με τους όρους της αγοράς, καθώς ήταν σύμφωνο με τα επιτόκια που κατέβαλλε η RK σε μη συνδεδεμένα χρηματοπιστωτικά ιδρύματα.
                  
               
            
               Διοικητικό προσωπικό
            
         
         
                     (44)
                  
                  
                     Όσον αφορά το διοικητικό προσωπικό, εξετάστηκαν οι δαπάνες που χρεώθηκαν εκ νέου στην AgriFresh, και διαπιστώθηκε ότι ήταν σύμφωνες με τους αντίστοιχους κύκλους εργασιών των εταιρειών. Τα έσοδα της RK από την AgriFresh δεν κατανεμήθηκαν στο υπό επανεξέταση προϊόν. Ως εκ τούτου, δεν υπήρξε υποεκτίμηση του κόστους από την RK στο πλαίσιο αυτό.
                  
               
            
               Λοιπές δαπάνες
            
         
         
                     (45)
                  
                  
                     Οι λογαριασμοί κόστους στα ισοζύγια και των δύο εταιρειών εξετάστηκαν για την περίοδο της έρευνας επανεξέτασης, προκειμένου να καθοριστεί κατά πόσον υπήρχαν άλλα στοιχεία κόστους τα οποία φαίνονταν ασυνήθιστα χαμηλά για την RK ή υψηλά για την AgriFresh, γεγονός που θα μπορούσε να υποδηλώσει την πιθανότητα υπερκατανομής ή υποκατανομής του κόστους μεταξύ των εταιρειών. Η εξέταση των λοιπών δαπανών δεν προκάλεσε τέτοιες ανησυχίες.
                  
               
                     (46)
                  
                  
                     Η Επιτροπή εξέτασε επίσης τους διεπιχειρησιακούς λογαριασμούς μεταξύ εταιρειών του ομίλου, αλλά δεν εντόπισε αδικαιολόγητες κατανομές κόστους.
                  
               2.4.   Συμπέρασμα σχετικά με την κατανομή του κόστους μεταξύ της RK και της AgriFresh και άλλων εταιρειών του ομίλου
         
         
                     (47)
                  
                  
                     Σύμφωνα με τις αποφάσεις του Δικαστηρίου, η Επιτροπή προέβη σε λεπτομερή έλεγχο της κατανομής του κόστους μεταξύ της RK και της θυγατρικής της, AgriFresh. Επέκτεινε επίσης την έρευνά της για να καλύψει την κατανομή του κόστους μεταξύ της RK και της μητρικής της εταιρείας, Agripure, καθώς και της θυγατρικής της, SCP.
                  
               
                     (48)
                  
                  
                     Όσον αφορά το τέλος διαχείρισης που χρέωσε η Agripure στην RK, η Επιτροπή διαπίστωσε ότι εν προκειμένω δεν υπήρξε υποεκτίμηση του κόστους από την RK κατά την περίοδο της έρευνας επανεξέτασης.
                  
               
                     (49)
                  
                  
                     Όσον αφορά τις δαπάνες ηλεκτρικής ενέργειας, τον έλεγχο ποιότητας και τα ανταλλακτικά, τα ποσά που χρεώθηκαν στην RK και στο υπό επανεξέταση προϊόν δεν υποεκτιμήθηκαν, ενώ τα έσοδα που εισπράχθηκαν από την AgriFresh δεν μείωσαν το κόστος του υπό επανεξέταση προϊόντος.
                  
               
                     (50)
                  
                  
                     Όσον αφορά τις εκτάσεις γης, τα κτίρια και τα μηχανήματα που εκμισθώθηκαν στην AgriFresh και την SCP από την RK, τα σχετικά έξοδα απόσβεσης της RK κατανεμήθηκαν στο υπό επανεξέταση προϊόν και δεν αντισταθμίστηκαν από τα έσοδα που εισπράχθηκαν από την AgriFresh και την SCP αντίστοιχα. Ως εκ τούτου, δεν υπήρξε υποεκτίμηση του κόστους για το υπό επανεξέταση προϊόν.
                  
               
                     (51)
                  
                  
                     Τα δάνεια της Agripure και της AgriFresh προς την RK τα οποία ίσχυαν κατά την περίοδο της έρευνας επανεξέτασης ήταν αμφότερα με επιτόκιο που θα μπορούσε να θεωρηθεί σύμφωνο με τους όρους της αγοράς, ενώ ήταν ούτως ή άλλως πολύ μικρής διάρκειας, πράγμα που σημαίνει ότι οι καταβολές τόκων ήταν επουσιώδεις για το συνολικό κόστος της RK.
                  
               
                     (52)
                  
                  
                     Επιπλέον, η Επιτροπή διαπίστωσε ότι η εκ νέου χρέωση των διοικητικών δαπανών από την RK στην AgriFresh ήταν εύλογη, ενώ η εξέταση των λογαριασμών κόστους και των διεπιχειρησιακών λογαριασμών δεν εγείρει άλλες ανησυχίες όσον αφορά την ακατάλληλη κατανομή του κόστους.
                  
               
                     (53)
                  
                  
                     Επίσης, η Επιτροπή δεν βρήκε στοιχεία που αποδεικνύουν τη χειραγώγηση από την RK και την AgriFresh των τιμών αγοράς πρώτων υλών από κοινούς προμηθευτές, ενώ διαπίστωσε ότι οι αγορές μικρών καλαμποκιών τις οποίες πραγματοποίησε η RK από την AgriFresh και οι αγορές σπόρων γλυκού καλαμποκιού τις οποίες πραγματοποίησε η RK από την SCP δεν χρεώθηκαν στο υπό επανεξέταση προϊόν και δεν είχαν αντίκτυπο στο κόστος παραγωγής του υπό επανεξέταση προϊόντος.
                  
               
                     (54)
                  
                  
                     Ως εκ τούτου, η Επιτροπή δεν εντόπισε υπερκατανομή ή υπερεπιμερισμό του κόστους από την RK στην AgriFresh ή τις άλλες εταιρείες του ομίλου που εξετάστηκαν κατά την περίοδο της έρευνας επανεξέτασης.
                  
               
                     (55)
                  
                  
                     Κατά συνέπεια, η Επιτροπή κατέληξε στο συμπέρασμα ότι τα πορίσματα σχετικά με το κόστος παραγωγής που χρησιμοποιήθηκαν για τον καθορισμό της κανονικής αξίας και του περιθωρίου ντάμπινγκ που υπολογίστηκε στην έρευνα ενδιάμεσης επανεξέτασης, όπως περιγράφονται στον κανονισμό του 2014, εξακολουθούν να ισχύουν, όπως εξηγείται στην αιτιολογική σκέψη (16). Επιπλέον, η έρευνα που οδήγησε στον κανονισμό του 2014 επιβεβαίωσε ότι, λόγω εταιρικής αναδιάρθρωσης, η RK πλέον δεν παρήγαγε και πωλούσε ορισμένα άλλα προϊόντα σε σύγκριση με την περίοδο της αρχικής έρευνας. Η Επιτροπή επιβεβαίωσε στην έρευνα επανέναρξης ότι η αλλαγή αυτή είχε αντίκτυπο στο κόστος παραγωγής της RK για το υπό επανεξέταση προϊόν, οδηγώντας έτσι σε χαμηλότερο περιθώριο ντάμπινγκ. Συνεπώς, τα συμπεράσματα που περιέχονται στον κανονισμό του 2014 σχετικά με τον διαρκή χαρακτήρα της μεταβολής των συνθηκών εξακολουθούν επίσης να ισχύουν, όπως εξηγείται στην αιτιολογική σκέψη (16).
                  
               
                     (56)
                  
                  
                     Σημειώνεται ότι, σύμφωνα με το άρθρο 11 παράγραφος 9 του βασικού κανονισμού, η μεθοδολογία που εφαρμόστηκε στην επανεξέταση ενόψει της λήξης ισχύος των μέτρων του 2019 ήταν η ίδια με εκείνη του κανονισμού του 2014 όσον αφορά την RK. Δεδομένου ότι η επανέναρξη της διαδικασίας επιβεβαίωσε τα πορίσματα του κανονισμού του 2014, αυτό δεν έχει αντίκτυπο στα πορίσματα της επανεξέτασης ενόψει της λήξης ισχύος των μέτρων του 2019, ιδίως στο περιθώριο ντάμπινγκ που αναφέρεται στην αιτιολογική σκέψη 63 του κανονισμού επανεξέτασης ενόψει της λήξης ισχύος των μέτρων του 2019.
                  
               2.5.   Συμπέρασμα
         
         
                     (57)
                  
                  
                     Με βάση τα ανωτέρω πορίσματα, το μέσο σταθμισμένο περιθώριο ντάμπινγκ, εκφρασμένο ως ποσοστό της τιμής CIF στα σύνορα της Ένωσης πριν από την καταβολή δασμού, ύψους 3,6 %, το οποίο καθορίστηκε για την RK στον κανονισμό του 2014, θα πρέπει να επιβληθεί εκ νέου.
                  
               3.   Γνωστοποιηση
         
         
                     (58)
                  
                  
                     Την 1η Δεκεμβρίου 2020 η Επιτροπή ενημέρωσε όλα τα ενδιαφερόμενα μέρη σχετικά με τα ανωτέρω πορίσματα, βάσει των οποίων σκόπευε να προτείνει την επιβολή δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, ο οποίος θα ισχύει για την RK με συντελεστή 3,6 %. Παρείχε επίσης στα ενδιαφερόμενα μέρη τα ουσιώδη πραγματικά περιστατικά και το σκεπτικό βάσει των οποίων επρόκειτο να τροποποιήσει τους εκτελεστικούς κανονισμούς (ΕΕ) αριθ. 875/2013 και (ΕΕ) 2019/1996. Επίσης, τους δόθηκε προθεσμία 10 ημερών για την υποβολή παρατηρήσεων μετά την εν λόγω κοινοποίηση. Δεν ελήφθησαν παρατηρήσεις.
                  
               4.   Μετρα αντινταμπινγκ
         
         
                     (59)
                  
                  
                     Με βάση την αξιολόγηση αυτή, η Επιτροπή έκρινε σκόπιμο να τροποποιήσει τον δασμό αντιντάμπινγκ που επιβλήθηκε στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, ο οποίος ισχύει για την RK. Το αναθεωρημένο επίπεδο δασμών αντιντάμπινγκ εφαρμόζεται χωρίς καμία χρονική διακοπή από την έναρξη ισχύος του κανονισμού του 2014 (δηλαδή, από τις 28 Μαρτίου 2014 και μετά). Οι τελωνειακές αρχές εντέλλονται να εισπράξουν το κατάλληλο ποσό στις εισαγωγές όσον αφορά την RK και να επιστρέψουν το τυχόν υπερβάλλον ποσό που έχει εισπραχθεί έως τώρα, σύμφωνα με την ισχύουσα τελωνειακή νομοθεσία.
                  
               5.   Διαρκεια των μετρων
         
         
                     (60)
                  
                  
                     Αυτή η διαδικασία δεν επηρεάζει την ημερομηνία κατά την οποία λήγουν τα μέτρα που επιβλήθηκαν με τον εκτελεστικό κανονισμό (ΕΕ) 2019/1996 δυνάμει του άρθρου 11 παράγραφος 2 του βασικού κανονισμού.
                  
               
                     (61)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 15 παράγραφος 1 του κανονισμού (ΕΕ) 2016/1036,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Επιβάλλεται οριστικός δασμός αντιντάμπινγκ στις εισαγωγές γλυκού καλαμποκιού (Zea mays var. saccharata) σε κόκκους, παρασκευασμένου ή διατηρημένου με ξίδι ή οξικό οξύ, μη κατεψυγμένου, το οποίο υπάγεται επί του παρόντος στον κωδικό ΣΟ ex 2001 90 30 (κωδικός TARIC 2001903010), και γλυκού καλαμποκιού (Zea mays var. saccharata) σε κόκκους, παρασκευασμένου ή διατηρημένου χωρίς ξίδι ή οξικό οξύ, μη κατεψυγμένου, άλλου από τα προϊόντα της κλάσης 2006, το οποίο υπάγεται επί του παρόντος στον κωδικό ΣΟ ex 2005 80 00 (κωδικός TARIC 2005800010), καταγωγής Ταϊλάνδης και παραγωγής από τη River Kwai International Food Industry Co., Ltd, Kanchanaburi, Ταϊλάνδη, από τις 28 Μαρτίου 2014.
            
            
               2.   Ο συντελεστής του οριστικού δασμού αντιντάμπινγκ που εφαρμόζεται στην καθαρή τιμή «ελεύθερο στα σύνορα της Ένωσης», πριν από την επιβολή δασμού, για το προϊόν που περιγράφεται στην παράγραφο 1 και παράγεται από τη River Kwai International Food Industry Co., Ltd ανέρχεται σε 3,6 % (πρόσθετος κωδικός TARIC A791). Εκτός αν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς.
            
         
         
            Άρθρο 2
            Τυχόν οριστικός δασμός αντιντάμπινγκ τον οποίο έχει καταβάλει η River Kwai International Food Industry Co., Ltd σύμφωνα με τον εκτελεστικό κανονισμό (ΕΕ) αριθ. 875/2013 για την επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, μετά την έναρξη έρευνας επανεξέτασης ενόψει της λήξης ισχύος των μέτρων βάσει του άρθρου 11 παράγραφος 2 του κανονισμού (ΕΚ) αριθ. 1225/2009 ή σύμφωνα με τον εκτελεστικό κανονισμό (ΕΕ) 2019/1996 για την επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Βασιλείου της Ταϊλάνδης, έπειτα από έρευνα επανεξέτασης ενόψει της λήξης ισχύος των μέτρων βάσει του άρθρου 11 παράγραφος 2 του κανονισμού (ΕΕ) 2016/1036 και ο οποίος υπερβαίνει τον οριστικό δασμό αντιντάμπινγκ που καθορίζεται στο άρθρο 1 επιστρέφεται ή διαγράφεται.
            Για την επιστροφή ή τη διαγραφή υποβάλλεται αίτηση από τις εθνικές τελωνειακές αρχές σύμφωνα με την ισχύουσα τελωνειακή νομοθεσία.
         
         
            Άρθρο 3
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 25 Φεβρουαρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  Εκτελεστικός κανονισμός (ΕΕ) αριθ. 875/2013 του Συμβουλίου, της 2ας Σεπτεμβρίου 2013, για την επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, μετά την έναρξη έρευνας επανεξέτασης ενόψει της λήξης ισχύος των μέτρων βάσει του άρθρου 11 παράγραφος 2 του κανονισμού (ΕΚ) αριθ. 1225/2009 (ΕΕ L 244 της 13.9.2013, σ. 1).
         
            (3)  Το υπό επανεξέταση προϊόν είναι το ίδιο με εκείνο της έρευνας η οποία οδήγησε στον κανονισμό του 2014, δηλαδή το γλυκό καλαμπόκι (Zea mays var. saccharata) σε κόκκους, παρασκευασμένο ή διατηρημένο με ξίδι ή οξικό οξύ, μη κατεψυγμένο, το οποίο υπάγεται επί του παρόντος στον κωδικό ΣΟ ex 2001 90 30 (κωδικός TARIC 2001903010), και το γλυκό καλαμπόκι (Zea mays var. saccharata) σε κόκκους, παρασκευασμένο ή διατηρημένο χωρίς ξίδι ή οξικό οξύ, μη κατεψυγμένο, εκτός από τα προϊόντα της κλάσης 2006, το οποίο επί του παρόντος υπάγεται στον κωδικό ΣΟ ex 2005 80 00 (κωδικός TARIC 2005800010), καταγωγής Ταϊλάνδης.
         
            (4)  Εκτελεστικός κανονισμός (ΕΕ) αριθ. 307/2014 του Συμβουλίου, της 24ης Μαρτίου 2014, σχετικά με την τροποποίηση του εκτελεστικού κανονισμού (ΕΕ) αριθ. 875/2013 για την επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Ταϊλάνδης, μετά την έναρξη ενδιάμεσης επανεξέτασης βάσει του άρθρου 11 παράγραφος 3 του κανονισμού (ΕΚ) αριθ. 1225/2009 (ΕΕ L 91 της 27.3.2014, σ. 1).
         
            (5)  Κανονισμός (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ L 343 της 22.12.2009, σ. 51).
         
            (6)  Εκτελεστικός κανονισμός (ΕΕ) 2019/1996 της Επιτροπής της 28ης Νοεμβρίου 2019 για την επιβολή οριστικού δασμού αντιντάμπινγκ στις εισαγωγές παρασκευασμένου ή διατηρημένου γλυκού καλαμποκιού σε κόκκους, καταγωγής Βασιλείου της Ταϊλάνδης, έπειτα από έρευνα επανεξέτασης ενόψει της λήξης ισχύος των μέτρων βάσει του άρθρου 11 παράγραφος 2 του κανονισμού (ΕΕ) 2016/1036 (ΕΕ L 310 της 2.12.2019, σ. 6).
         
            (7)  Απόφαση του Γενικού Δικαστηρίου της 14ης Δεκεμβρίου 2017, Association européenne des transformateurs de maïs doux«AETMD»κατά Συμβουλίου, T-460/14, μη δημοσιευθείσα, ECLI: EU:T:2017:916.
         
            (8)  Απόφαση του Δικαστηρίου της 28ης Μαρτίου 2019, River Kwai International Food Industry Co. Ltd κατά Συμβουλίου της Ευρωπαϊκής Ένωσης, C-144/18 P, ECLI:EU:C:2019:266.
         
            (9)  Απόφαση του Δικαστηρίου της 26ης Απριλίου 1988, Αστερίς AE και λοιποί και Ελληνική Δημοκρατία κατά Επιτροπής, συνεκδικασθείσες υποθέσεις 97, 193, 99 και 215/86, ECLI:EU:C:1988:199, σκέψεις 27 και 28.
         
            (10)  Απόφαση του Δικαστηρίου της 12ης Νοεμβρίου1998, Βασίλειο της Ισπανίας κατά Επιτροπής, C-415/96, ECLI:EU:C:1998:533, σκέψη 31· απόφαση του Δικαστηρίου της 3ης Οκτωβρίου 2000, Industrie des Poudres Sphériques κατά Συμβουλίου, C-458/98 P, ECLI:EU:C:2000:531, σκέψεις 80 έως 85· απόφαση του Πρωτοδικείου της 9ης Ιουλίου 2008, Alitalia κατά Επιτροπής, T-301/01, ECLI:EU:T:2008:262, σκέψεις 99 και 142· απόφαση του Γενικού Δικαστηρίου της 12ης Μαΐου 2011, Region Nord-Pas-de-Calais και Communauté d’agglomération du Douaisis κατά Επιτροπής, συνεκδικασθείσες υποθέσεις T-267/08 και T-279/08, ECLI:EU:T:2011:209, σκέψη 83.
         
            (11)  Απόφαση του Δικαστηρίου της 14ης Ιουνίου 2016, Επιτροπή
            κατά
            McBride, C-361/14 P, ECLI:EU:C:2016:434, στη σκέψη 56· βλέπε επίσης, στον τομέα του ντάμπινγκ, την απόφαση του Δικαστηρίου της 3ης Οκτωβρίου 2000, Industrie des poudres sphériques
            κατά
            Συμβουλίου, C-458/98 P, ECLI:EU:C:2000:531, στη σκέψη 84.
         
            (12)  Απόφαση του ΔΕΕ, σκέψη 37, απόφαση του Γενικού Δικαστηρίου, σκέψη 72.
         
            (13)  Βλέπε, τηρουμένων των αναλογιών, απόφαση του Γενικού Δικαστηρίου της 20ής Σεπτεμβρίου 2019, Jinan Meide Casting Co. Ltd κατά Επιτροπής, T-650/17, ECLI:EU:T:2019:644, σκέψεις 333-342.
         
            (14)  Βλέπε υποσημείωση 4.
         
            (15)  ΕΕ C 291 της 29.8.2019, σ. 3.
         
            (16)  Το υπό επανεξέταση προϊόν είναι το ίδιο με εκείνο της αρχικής έρευνας και της έρευνας η οποία οδήγησε στον κανονισμό του 2014, δηλαδή το γλυκό καλαμπόκι (Zea mays var. saccharata) σε κόκκους, παρασκευασμένο ή διατηρημένο με ξίδι ή οξικό οξύ, μη κατεψυγμένο, το οποίο υπάγεται επί του παρόντος στον κωδικό ΣΟ ex 2001 90 30 (κωδικός TARIC 2001903010), και το γλυκό καλαμπόκι (Zea mays var. saccharata) σε κόκκους, παρασκευασμένο ή διατηρημένο χωρίς ξίδι ή οξικό οξύ, μη κατεψυγμένο, εκτός από τα προϊόντα της κλάσης 2006, το οποίο επί του παρόντος υπάγεται στον κωδικό ΣΟ ex 2005 80 00 (κωδικός TARIC 2005800010), καταγωγής Ταϊλάνδης.